b'\n_START_ARTICLE_\nPovaljski prag\n_START_PARAGRAPH_\nPovaljski prag najstariji je pisani spomenik hrvatskog staroslavenskog jezika na \xc4\x87irilici, pisan na vapnencu veli\xc4\x8dine 124\xc3\x9722 cm. To je natpis na nadvratniku (pragu) opatije sv. Ivana Krstitelja u Povljima na Bra\xc4\x8du isklesan ubrzo nakon 1184. u simetri\xc4\x8dno ispisanu natpisu koji dijeli u sredini uklesan kri\xc5\xbe. Na pragu u stihovima pi\xc5\xa1e kako je majstor Radonja na starokr\xc5\xa1\xc4\x87anskoj krstionici, koja je trebala poslu\xc5\xbeiti kao samostanska crkva, izradio opatijska vrata te kako je knez Bre\xc4\x8dko, \xc5\xbeele\xc4\x87i biti dionikom crkve, podario samostanu neke zemlji\xc5\xa1ne posjede na otoku. Ti se podatci navode i u Povaljskoj listini. Povaljski prag \xc4\x8duva se u Muzeju hrvatskih arheolo\xc5\xa1kih spomenika u Splitu.'